ก.ล.ต.เตือนขาเทรดคริปโตฯ! “บิทเอ็กซ์ วอลเล็ต” ไม่มีไลเซนส์ทำสินทรัพย์ดิจิทัล
ก.ล.ต.ออกโรงเตือนนักลงทุน ถึงกรณีที่ "บิทเอ็กซ์ วอลเล็ต" ชักชวนให้เข้าลงทุนผ่านเว็บไซต์ของ BitX และเฟซบุ๊ก BitX โดยบริษัทดังกล่าวนั้น ไม่มีใบอนุญาตสำหรับทำธธุรกิจสินทรัพย์ดิจิทัล ซึ่งนักลงทุนจะไม่ได้รับความคุ้มครองตามกฎหมาย
ก.ล.ต.ออกโรงเตือนนักลงทุน ถึงกรณีที่ "บิทเอ็กซ์ วอลเล็ต" ชักชวนให้เข้าลงทุนผ่านเว็บไซต์ของ BitX และเฟซบุ๊ก BitX โดยบริษัทดังกล่าวนั้น ไม่มีใบอนุญาตสำหรับทำธธุรกิจสินทรัพย์ดิจิทัล ซึ่งนักลงทุนจะไม่ได้รับความคุ้มครองตามกฎหมาย
12 พ.ค. 2564

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.ได้รับแจ้งเบาะแสข้อมูลและตรวจสอบเพิ่มเติมพบว่าได้มีการประชาสัมพันธ์เชิญชวนให้ประชาชนใช้บริการซื้อขายสินทรัพย์ดิจิทัลกับ บริษัท บิทเอ็กซ์ วอลเล็ต จำกัด (BitX) ผ่านเว็บไซต์ของ BitX และเฟซบุ๊ก BitX
ทั้งนี้ ก.ล.ต. ขอแจ้งว่า BitX ยังไม่ได้มีการยื่นคำขอหรือเป็นผู้ประกอบธุรกิจสินทรัพย์ดิจิทัลที่ได้รับใบอนุญาตตามพระราชกำหนดการประกอบธุรกิจสินทรัพย์ดิจิทัล พ.ศ. 2561 (พ.ร.ก. สินทรัพย์ดิจิทัลฯ) จึงขอให้ประชาชนใช้ความระมัดระวัง หากถูกชักชวนซื้อขาย แลกเปลี่ยนสินทรัพย์ดิจิทัล รับฝาก โอน ถอนเงิน หรือทำธุรกรรมที่เกี่ยวกับสินทรัพย์ดิจิทัล เนื่องจากไม่ได้เป็นผู้ที่อยู่ภายใต้การกำกับดูแลของ ก.ล.ต. และจะไม่ได้รับความคุ้มครองตามกฎหมายดังกล่าว
โดย ธุรกิจสินทรัพย์ดิจิทัลเป็นธุรกิจที่อยู่ภายใต้การกำกับดูแลตาม พ.ร.ก. สินทรัพย์ดิจิทัลฯ ผู้ที่โฆษณา ประชาสัมพันธ์ หรือแสดงตนต่อบุคคลทั่วไปในการชักชวน หรือให้บริการซื้อขาย แลกเปลี่ยน รับฝาก โอน ถอนเงิน หรือทำธุรกรรมที่เกี่ยวกับสินทรัพย์ดิจิทัล ต้องเป็นบุคคลที่ได้รับใบอนุญาตตามกฎหมายดังกล่าว และผู้ไม่ได้รับใบอนุญาตมีความผิดตามกฎหมาย
ทั้งนี้ ผู้ลงทุนสามารถตรวจสอบรายชื่อผู้ประกอบธุรกิจสินทรัพย์ดิจิทัลที่ได้รับใบอนุญาตได้ที่ www.sec.or.th และแอปพลิเคชัน “SEC Check First” ของ ก.ล.ต.  นอกจากนี้หากมีข้อสอบถามหรือมีเบาะแสเกี่ยวกับการดำเนินการที่น่าสงสัย โปรดแจ้งหรือสอบถามที่สายด่วนศูนย์บริการประชาชน ก.ล.ต. โทร. 1207 เพื่อการตรวจสอบในเชิงลึก และในกรณีที่ ก.ล.ต. ตรวจพบว่ามีการกระทำอันเข้าข่ายเป็นความผิดตาม พ.ร.ก. สินทรัพย์ดิจิทัลฯ ผู้กระทำการอาจถูกดำเนินคดีตามกฎหมาย ซึ่งมีโทษทั้งจำคุกและปรับ และหากเข้าข่ายการกระทำที่อาจผิดกฎหมายอื่น ก.ล.ต. มีกระบวนการในการประสานงานกับหน่วยงานที่เกี่ยวข้องเพื่อดำเนินการต่อไป